钦定古今图书集成/明伦汇编/人事典/第029卷 > 《礼记》 > 《内则》
## 钦定古今图书集成/明伦汇编/人事典/第029卷 > 《礼记》 > 《内则》

“子能食，食教以右手能言，男唯女俞，男鞶革，女鞶丝。
六年教之数与方名。”七年男女不同席，不共食。八年
出入门户及即席饮食，必后长者，始教之让。九年教
之数日。十年，出就外傅，居宿于外，学书计，衣不帛襦
裤。礼帅初朝夕学幼仪，请肄简谅。十有三年，学乐，诵
《诗》，舞《勺》，成童舞《象》，学射、御。二十而冠，始学《礼》，可以衣
裘帛，舞《大夏》，惇行孝弟，博学不教，内而不出。三十而
有室，始理男事。博学无方，孙友视志。四十始仕，方物
出谋，发虑，道合则服从，不可则去。五十命为大夫，服
官政，七十致事。